**René Girard** (født 25. desember 1923 i Avignon i Frankrike, død 4. november 2015 i Stanford i California) var en fransk-amerikansk historiker, litteraturviter og filosof innen den filosofiske antropologiske skole.

Han utgår i sine teorier fra en hypotese han har utviklet om at menneskers kulturer strukturelt bygger på et offer som en utvei ut av en mimetisk vold mellom rivaler. Han regnes som en kontroversiell filosof på grunn av at han er en skarp kritiker av moderne filosofi, og for de uttalt kristne standpunkter som han vever inn i sin forskning. Tre hovedtanker gjenkommer i hans verk: 1) det mimetiske begjær, 2) syndebukksbegrepet, og 3) at Bibelen gir svaret på 1) og 2).

Bakgrunn og akademisk virke
---------------------------

René Girard kom fra sør i Frankrike. Mellom 1943 og 1947 studerte han middelalderens historie i Paris ved École nationale des chartes, og begav seg deretter til Indiana University, der han tok doktorgrad i historie i 1950. Samtidig begynte han å undervise i fransk litteratur der, og dette ble det område hvor han først skapte seg et navn, med essayer om Albert Camus og Marcel Proust.

Han underviste ved Duke University og ved Bryn Mawr College, og ble deretter utnevnt til professor i fransk litteratur ved Johns Hopkins University i Baltimore. Fra da av delte han sin tid mellom Johns Hopkins og Buffalo, til han ble professor ved Stanford University i 1981.

I Stanford var Girard den første til å inneha Andrew B. Hammonds professorat i fransk språk, litteratur og sivilisasjon. Han ble emeritus der i 1995.

Den 17. mars 2005 ble han valgt som etterfølger av Robert-Ambroise-Marie Carré i Det Franske Akademi (stol 37), noe som er den høyeste utmerkelse en fransk akademiker kan motta.

Filosofi
--------

Girard har i sine verk om skjønnlitteratur villet undersøke om Prousts idé om *psykologiske lover* stemmer. Girard kommer i *Mensonge romantique et vérité romanesque* (1961) til at disse psykologiske lover eksisterer, og kaller dem *mimetiske begjær*; bortsett fra trangen til å tilfredsstille fysiske behov som for eksempel hunger, begjærer mennesket hva andre begjærer. Et begjær er således ikke direkte, men metafysisk, mener Girard; alle begjær og behov er ytterst sett begjær og behov for å finnes, og ofte å bli sett og respektert. De psykologiske begjær er mimetiske ved at de oppstår fra et ønske om å være som den andre som begjærer, å eie det han streber etter å eie.

Den som vekker begjær etter et objekt hos andre, kaller Girard *mediator* (médiateur). Slike mediatorer kan være eksterne, som en helt i en roman eller et idol, eller interne, som et gripbart menneske i den virkelige verden. Ifølge Girard blir mediatoren en rival og et hinder når den andre har begynt å begjære det aktuelle objektet. Om dette skriver Stendhal, Flaubert, Proust og Dostojevskij i sine romaner, viser Girard, og fremholder at det mimetiske i begjæret som regel er ubevisst hos mennesket, som i stedet ofte anser at dets begjær er autentisk.

Disse teoriene skulle Girard videreutvikle senere under sin akademiske karriere. Han antyder på sluttsidene av *Des choses cachées depuis la fondation du monde* (1978) at han tidvis kjente dyp håpløshet for samtiden på 1960-tallet, innen hans mer generelle teori om samfunnet og religionene tok form, og det er tydelig i nevnte arbeide at hans teori impliserer en viss askese, et nei til den motstandsløse tilfredsstillelse av begjærene som ofte framstår som typisk for tiden - og som Girard brennemerker som vulgærpsykologiserende tomhet.

I *La violence et le Sacré* (1972) kommer han tilbake til rivalforholdet som kommer fra det mimetiske begjær. I den snøballeffekt som kommer av et oppvekket begjær etter et objekt, kommer menneskene til å utse en syndebukk som de anser være roten til det raseri som er oppstått, ettersom de er ubevisste om det mimetiske i sine begjær. Denne syndebukken, mener Girard, kan være mer eller mindre vilkårlig valgt, og får rollen som et forsoningsoffer i den hensikt å gjenskape orden.

Girard mener at dette er de psykologiske lover som har skapt arkaiske religioner og rituelle offer, av myter som gjengivninger av historien, og tabuer for å forby adgang til de områder som utløste en krise. Girard har med disse teorier stilt seg mot Claude Lévi-Strauss, men også mot Sigmund Freuds og Karl Marx' forklaringer til hvordan sivilisasjoner oppstår - samtidig som hans teori om religionens oppkomst tydelig knytter an til Freuds hypotese i *Totem und Tabu* (1913), men delvis gir den en snuoperasjon.

Han fullførte fremstillingen av sin teori i *Des choses cachées depuis la fondation du monde* (1978). Han har knyttet teorien til såvel Émile Durkheim som Charles Darwin, men tar i denne bok også opp kristendommen og Bibelen for første gang. I samband med disse teorier har han definert makt som fravær av mimetisk begjær, en holdning som han hevder at Jesus - men ikke den institusjonelle kristendom - gir et radikalt uttrykk for.

Bibliografi
-----------

* 1961: *Mensonge romantique et vérité romanesque* **(fransk)**. Paris.
* 1963: *Dostoïevski du double à l'unité* **(fransk)**. Paris: Plon.
* 1972: *La violence et le sacré* **(fransk)**. Paris.
* 1976: *Critique dans un souterrain* **(fransk)**. Lausanne: Éd. l'âge d'homme.
* 1979: *Des choses cachées depuis la fondation du monde* **(fransk)**. Paris. ISBN 2-246-00583-3.
* 1983: *Le bouc émissaire* **(fransk)**. Paris: Grasset. ISBN 2-246-26781-1.
* 1985: *La route antique des hommes pervers* **(fransk)**. Paris: Grasset. ISBN 2-246-35111-1.
* 1990: *Shakespeare: les feux de l'envie* **(fransk)**. Paris: Bernard Grasset. ISBN 2-246-24991-0.
* 1994: *Quand ces choses commenceront-: entretiens avec Michel Treguer* **(fransk)**. Paris: Arléa. ISBN 2-86959-200-0.
* 1999: *Je vois Satan tomber comme l'éclair* **(fransk)**. Paris: Bernard Grasset. ISBN 2-246-26791-9.
* 2001: *Celui par qui le scandale arrive* ISBN 2-220-05011-4
* 2002: *La voix méconnue du réel* ISBN 2-253-13069-9
* 2003: *Le sacrifice* ISBN 2-7177-2263-7
* 2004: *Les origines de la culture – entretiens avec Pierpaolo Antonello et João Cezar de Castro Rocha* **(fransk)**. Paris: Desclée de Brouwer. ISBN 2-220-05355-5.
* 2007: *Achever Clausewitz* ISBN 978-2-35536-002-2

Litteratur
----------

* 1981: *Mälden mellan stenarna: litterära essäer*. Stockholm: Bonnier. ISBN 91-0-045378-1.
* 1989: *Rivaler och syndabockar*. Göteborg: Korpen. ISBN 91-7374-081-0.

Referanser
----------

1. 1 2   AlKindi, Diamond Catalogue ID for persons and organisations 18322[Hentet fra Wikidata]
2. ↑   Internet Philosophy Ontology project, InPhO ID thinker/3092, besøkt 9. oktober 2017[Hentet fra Wikidata]
3. 1 2   GeneaStar, GeneaStar person-ID girardr[Hentet fra Wikidata]
4. 1 2   Brockhaus Enzyklopädie, Brockhaus Online-Enzyklopädie-id girard-rene, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 11. desember 2014[Hentet fra Wikidata]
6. ↑   Who's Who in France, Who's Who in France biografi-ID 26360[Hentet fra Wikidata]
7. 1 2   Bibliothèque nationale de France[Hentet fra Wikidata]
8. 1 2 3   Munzinger-Archiv[Hentet fra Wikidata]
9. ↑   Who's Who in France[Hentet fra Wikidata]
10. ↑   Guggenheim fellows ID rene-noel-girard[Hentet fra Wikidata]
11. ↑   www.cairn.info[Hentet fra Wikidata]
12. ↑   uni-tuebingen.de, besøkt 18. juli 2021[Hentet fra Wikidata]
13. ↑  "Stanford professor and eminent French theorist René Girard, member of the Académie Française, dies at 91" Standford News.

Kilder
------

* oversatt fra engelskspråklig wikipedia
* Stanford University: to intervjuer med René Girard Arkivert 7. mars 2016 hos Wayback Machine.: 1. A conversation with Professor René Girard about his theory of mimetic desire, og 2: A conversation with Professor René Girard about ritual, myth, and religion.

Eksterne lenker
---------------

* Triangulært begjær; fra Bibliotekarstudentens nettleksikon om litteratur og medier (pdf-fil)

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** ICCU **·** BNE **·** CiNii **·** Munzinger (iba)
 |